KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2022. november 23-i ülésére)
TÁRGY: 
A 
TELEPÜLÉSFEJLESZTÉSSEL, TELEPÜLÉSRENDEZÉSSEL ÉS TELEPÜLÉSKÉP-ÉRVÉNYESÍTÉSSEL ÖSSZEFÜGGŐ PARTNERSÉGI EGYEZTETÉS HELYI SZABÁLYAIRÓL SZÓLÓ ÖNKORMÁNYZATI RENDELET HATÁLYON KÍVÜL HELYEZÉSE
A képviselő-testület megalkotta a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 15/2017. (VII.13.) önkormányzati rendeletét. A rendelet településfejlesztési koncepció, integrált településfejlesztési stratégia, településrendezési eszközök, településképi arculati kézikönyv és településképi rendelet készítése, módosítása során a partnerségi egyeztetés szabályait tartalmazza. 
A partnerségi egyeztetésre vonatkozó szabályokat a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet szabályozta. A 2022. július 1. napjától indított eljárások lefolytatásakor a partnerségi egyeztetésre vonatkozó szabályokat a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Kormányrendelet (Korm.rendelet) határozza meg. A Korm. rendelet értelmében a helyi partnerségi egyeztetés nem kötelező, mert a partnerségi egyeztetés szabályait a Korm. rendelet tartalmazza és partnerek annak megfelelően gyakorolhatják véleményezési jogukat. A tervek készítése, módosítása során Elektronikus Térségi Tervezést Támogató Rendszer (röviden: E-TÉR) rendszeren történő kötelező partnerségi egyeztetés lefolytatásának módját a Korm. rendelet szabályozza.
A tervek egyeztetése az E-TÉR-ben történik, melyhez az önkormányzatnak, az államigazgatási szerveknek és tervezőknek folyamatosan regisztrálniuk kellett. Az E-TÉR-ben a partnerségi egyeztetés a véleményezési szakasszal párhuzamosan történik. Az E-TÉR-ben véleményt adó partnerekre vonatkozó szabályokat a Korm.rendelet tartalmazza. Ennek érdekében a partnereknek előzetesen az E-TÉR-hez készült felhasználói útmutatóban rögzített módon kell regisztrálniuk.
Az önkormányzati rendelet hatályon kívül helyezésével a településtervek, településrendezési eszközök megalkotásának, módosításának folyamata egyszerűsödik és rövidebb időt vesz igénybe, mert az új szabályozás értelmében az E-TÉR rendszerben teljes egészében elektronikus úton történik a véleményezési folyamat.
A fentiek alapján javaslom, hogy a Képviselő-testület helyezze hatályon kívül a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 15/2017. (VII.13.) önkormányzati rendeletét.
Kiskőrös, 2022. november 15.









Domonyi László s.k.,









     polgármester
Kiskőrös Város Önkormányzata 

Képviselő-testületének 

.../2022. (...) önkormányzati rendelete

a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 15/2017. (VII.13.) önkormányzati rendelet hatályon kívül helyezéséről
(tervezet)

Kiskőrös Város Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. §

Hatályát veszti a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 15/2017. (VII.13.) önkormányzati rendelet.

2. §

Ez a rendelet a kihirdetését követő napon lép hatályba.

